Antti Helin

Antti Helin (s. 1976 Helsinki) on suomalainen matkailutoimittaja ja tietokirjailija. Hän kuuluu matkailusivustojen Minnethaimaassa.com, Kerranelamassa.fi ja Tripsteri.fi perustajiin. Helin tunnetaan myös lempinimellä Paratiisireportteri.

 Ura toimittajana 
Helin oli Ylioppilaslehden toimittaja vuosina 2001–2002, missä roolissa hän kakutti Suomen ylioppilaskuntien liiton (SYL) vastavalitun puheenjohtajan Elina Moision. Nuoruudessaan Helin oli muutenkin kiinnostunut gonzo-journalismista, jota hän harjoitti varsin maltillisessa muodossa City-lehdessä 2000-luvun alussa.

Vuosina 2002–2008 Helin työskenteli Mondo-matkailulehden toimitussihteerinä ja toimituspäällikkönä, minkä jälkeen hän jatkoi uraansa vapaana toimittajana ja tietokirjailijana. 

Elokuussa 2025 Helin aloitti työt verkkomediassa Time Out Nordics työnimikkeellä Travel Editor. 

Helin on julkaissut artikkeleita muun muassa Helsingin Sanomissa, Ilta-Sanomissa, Avussa ja Imagessa. Hän on myös toiminut Aamulehden matkailuaiheisena kolumnistina vuosina 2005–2006.

Vuonna 2015, Kathmandussa asuessaan, Helin kuvasi ja kirjoitti artikkeleita Nepalin maanjäristyksestä Kirkon ulkomaanavulle.

Helin yleensä valokuvaa omat matkailureportaasinsa.

 Ura tietokirjailijana 
Helinin viimeisin teos on vuonna 2025 julkaistu true crime -tarina Kylmää käteistä - mies joka toi kokaiinin Suomeen. Saman vuonna hän julkaisi myös teoksen Suomen 500 parasta kohdetta yhdessä kuvajournalisti Ville Palosen kanssa.  

Vuonna 2024 Helin julkaisi yhdessä Kati Häkkisen kanssa teoksen Tuhansien hymyjen hotelli. 

Vuonna 2023 häneltä ilmestyi matkailun historiasta kertova teos Kuinka kapteeni Cook keitettiin, joka perustuu osin Mondo-lehdessä ilmestyneisiin teksteihin.  

Mondo-matkaopassarjassa Helin on julkaissut teokset Prahasta, Thaimaasta ja Madeirasta sekä yhdessä Katja Lindroosin kanssa Amsterdamista. 

Tripsteri-sarjassa Helin on julkaissut opaskirjan Thaimaasta sekä yhdessä Siru Vallealan kanssa opaskirjan Prahasta.

Helin on julkaissut myös teokset Thaimaa parhaimmillaan (Image Kustannus 2008) sekä Karaokekansa – tarinoita laulun voimasta (Avain 2007), jonka valokuvat on ottanut Juuso Westerlund. Viimeksi mainittu teos kertoo suomalaisesta karaokekulttuurista.

 Tunnustukset 
Vuonna 2006 Helin sai Tutkivan journalismin yhdistyksen Lumilapio-palkinnon osana Image-lehden työryhmää artikkelista, joka käsitteli eurooppalaista ihmiskauppaa. Työryhmään kuuluivat hänen ohellaan Ari Lahdenmäki, Anu Partanen ja Pekka Vänttinen. 

Vuonna 2013 Helin sai Thaimaan matkailuviranomaisten myöntämän Friend of Thailand -palkinnon, jolla kunnioitettiin Helinin pitkäjänteistä työtä Thaimaan-matkailun parissa.

 Urheilu-ura 
Helin on miekkaillut Suomen maajoukkueessa ja edustanut seuratasolla sekä Ylioppilasmiekkailijoita että Helsingin Miekkailijoita. Hän on voittanut kalvalla miesten henkilökohtaisen Suomen mestaruuden vuonna 1999 ja Helsingin Miekkailijoiden joukkueessa kalvan miesten joukkuekilpailun mestaruuden vuosina 1997, 1999, 2000, 2001, 2002 ja 2004.

 Yksityiselämä 
Helin on naimisissa filippiiniläisen UNICEF-virkailijan Leotes Lugo Helin kanssa. Heillä on yhteinen poika (s. 2009). Helin on asunut perheensä kanssa Thaimaassa, Nepalissa, Itä-Timorissa ja Laosissa. Helin on rakennuttanut Filippiineille vaimonsa kotiseudulle Surigaoon majatalon Surigao Dream.

 Lähteet 

 Aiheesta muualla 
 Orjamarkkinat, Lumilapio-palkinnon saanut artikkeli vuodelta 2005

Luokka:Vuonna 1976 syntyneet
Luokka:Suomalaiset tietokirjailijat
Luokka:Elävät henkilöt